Izbira ustrezne finalne zaščite parketa je zelo pomembna za končni izgled in za lastnosti talne obloge, ki jih s tem dobimo. Oljen parket ne nudi površinske zaščite lesa, temveč lesu z globinsko impregnacijo zapre pore. S tem ohranimo naraven ton lesa, površina je povsem mat in bistveno toplejša na dotik kot pri lakiranem parketu. Prednost olja je da nam nudi možnost sanacije poškodb z lokalnimi popravili, z lokalnim brušenjem in z oljenjem, s čimer poškodbe povsem nevidno odpravimo. Oljene parkete je potrebno, odvisno od bremenjenosti prostorov, ponovno oljiti cca. 1x letno. To je preprost postopek nanosa olja s krpo po površini, po cca. 15 minutah, ko les olje vpije, odvečno olje obrišemo do suhega. Postopek lahko brez večjih težav izvedemo sami. Lakiran parket je površinsko zaščiten z lakom. Pri gotovih parketih je to običajno 6-7 slojev laka, masivne parkete na objektu običajno lakiramo 3x. Tovarniško nanesen lak je UV utrjen, zaradi česar je bistveno bolj odporen proti obrabi. Lakirane parkete lahko saniramo samo s ponovnim brušenjem in z lakiranjem po celotni površini položenega parketa. V primeru tovarniško lakiranih parketov so možne lokalne zamenjave posameznih lamel, ki pa so smiselne samo ob res velikih poškodbah. Večina lakiranih parketov s časom na UV svetlobi dobi rahlo rumenkast ton.